1. ปัจจัยความเสี่ยง

ปัจจัยความเสี่ยง (Risk Factors)

คณะกรรมการขับเคลื่อนการบริหารความเสี่ยงได้มีการทบทวนการบริหารความเสี่ยงของบริษัทฯ
อย่างสม่ำเสมอโดยจัดให้ผู้จัดการฝ่ายที่เป็นเจ้าของความเสี่ยงนำเสนอปัจจัยความเสี่ยงสำหรับหน่วยงานของตนพร้อมกับมาตรการบริหารความเสี่ยงนั้นๆ
โดยในปี 2550 สามารถสรุปปัจจัยความเสี่ยงของหน่วยงานภายในได้ 3 กลุ่ม หลัก ดังนี้

1.  ปัจจัยความเสี่ยงด้านปฏิบัติการ (Operation Risk)

2.  ปัจจัยความเสี่ยงด้านธุรกิจและการเงิน (Business and Financial Risk)

3.  ปัจจัยความเสี่ยงด้านกลยุทธ์ (Strategic Risk)

โดยคณะกรรมการขับเคลื่อนการบริหารความเสี่ยงทั้งหมดได้มีการติดตาม ประเมิน
และจัดหามาตรการที่เหมาะสมเพื่อรองรับความเสี่ยงดังกล่าวให้อยู่ในระดับที่ยอมรับได้

ทั้งนี้ หากพิจารณาปัจจัยความเสี่ยงโดยรวมที่อาจส่งผลต่อการดำเนินธุรกิจของบริษัทฯ
จะประกอบด้วย

1.  ปัจจัยความเสี่ยงด้านธุรกิจที่อาจได้รับผลกระทบจากสภาพเศรษฐกิจและประเด็นด้านการเมืองของโลก
    ซึ่งสามารถส่งผลต่อการขยายตัวของธุรกิจและความต้องการใช้น้ำมันเป็นพลังงาน
    การจัดหาน้ำมันดิบที่มีคุณภาพเหมาะสมกับกระบวนการกลั่น
    และระดับราคาน้ำมันที่ซื้อขายในตลาด

นอกจากนี้
ยังมีปัจจัยความเสี่ยงด้านธุรกิจซึ่งอาจส่งผลต่อการดำเนินกิจการของบริษัทในเครือไทยออยล์ เช่น
ภาวะตลาด สารอะโรมาติกส์และน้ำมันหล่อลื่นพื้นฐานในตลาดโลก
การเจริญเติบโตของเศรษฐกิจสหรัฐฯ และประเทศในภูมิภาคเอเชีย เช่น ประเทศจีน
ประเทศอินเดีย
ตลอดจนการก่อสร้างโรงงานใหม่ๆในเอเชียซึ่งจะส่งผลต่อระดับราคาของสารอะโรมาติกส์
และน้ำมันหล่อลื่นพื้นฐาน

โดยบริษัทฯ จัดให้มีหน่วยงานเฉพาะติดตามสภาวะเศรษฐกิจ และตลาดน้ำมัน ปิโตรเคมี
และน้ำมันหล่อลื่นพื้นฐานอย่างใกล้ชิดเพื่อนำเสนอต่อผู้บริหารระดับสูงใช้ประกอบการตัดสินใจอย่างทันท่วงที
โดย บริษัทฯ
ได้มีการปรับปรุงและพัฒนากระบวนการวางแผนการผลิตและการขายในเชิงบูรณาการระหว่างบริษัทในเครือไทยออยล์ให้สามารถรองรับความผันผวนดังกล่าวได้
นอกจากนี้ บริษัทฯ
ก็ได้มีการจัดทำมาตรการป้องกันความเสี่ยงระดับส่วนต่างราคาผลิตภัณฑ์สำเร็จรูปและน้ำมันดิบในปริมาณที่ได้รับการอนุมัติจากคณะกรรมการบริษัทฯ
ซึ่งจะช่วยป้องกันความเสี่ยงในช่วงเวลาที่ค่าการกลั่นตกต่ำสืบเนื่องจากการเริ่มดำเนินการผลิตของโรงกลั่นใหม่ๆในภูมิภาค

2.  ปัจจัยความเสี่ยงด้านการเงินในตลาดโลกซึ่งความผันผวนของอัตราดอกเบี้ยและอัตราแลกเปลี่ยนเงินสกุลต่างประเทศอาจส่งผลกระทบต่อกระแสเงินหมุนเวียน
    ดอกเบี้ยจ่าย ต้นทุนค่าน้ำมันดิบ ต้นทุนการขนส่งและค่าใช้จ่ายซื้ออุปกรณ์และเครื่องจักรทั้งนี้
    เนื่องจากบริษัทฯ มีโครงสร้างรายได้ ค่าใช้จ่ายอิงสกุลเงินดอลลาร์สหรัฐฯ บริษัทฯ
    จึงมีการกู้ยืมเงินส่วนใหญ่เป็นสกุลเงินดอลลาร์สหรัฐฯ
    ซึ่งจะเป็นการบริหารความเสี่ยงจากความผันผวนของค่าเงิน (Natural Hedge)
    ในระดับหนึ่ง นอกจากนี้ บริษัทฯ ได้มีการ

ติดตามอัตราดอกเบี้ย
และอัตราแลกเปลี่ยนอย่างใกล้ชิดรวมทั้งจัดทำสัญญาปกป้องความเสี่ยงของค่าเงินระยะสั้นเพื่อลดผลกระทบต่อกระแสเงินสดของกิจการ

3.  ปัจจัยความเสี่ยงด้านนโยบายด้านพลังงานที่อาจส่งผลกระทบต่อการดำเนินธุรกิจตามปกติ หรือ
    โครงการลงทุนใหม่ของบริษัทฯ เช่น นโยบายด้านพลังงานทดแทน
    การส่งเสริมการใช้แก๊สโซฮอล์ นโยบายราคาก๊าซหุงต้ม นโยบายด้านสิ่งแวดล้อม ทั้งนี้ บริษัทฯ
    ได้จัดให้มีหน่วยงานเฉพาะที่รับผิดชอบโดยตรงที่มีหน้าที่ประสานงานกับหน่วยงานภาครัฐเพื่อรับทราบแนวนโยบายที่ชัดเจนอย่างรวดเร็ว
    รวมทั้งมีหน้าที่เสนอประเด็นทางธุรกิจที่อาจมีเพื่อให้หน่วยงานราชการเข้าใจเป็นอย่างดี

4.  ปัจจัยความเสี่ยงในการดำเนินโครงการลงทุนใหม่
    และปัจจัยความเสี่ยงของโครงการที่อนุมัติก่อสร้างแล้ว 4 โครงการ คือ
    ความเสี่ยงของโครงการ CDU-3, SBM-2, TPX Expansion
    และสถานีจำหน่ายผลิตภัณฑ์ทางรถแห่งใหม่ ซึ่งบริษัทฯ
    จัดให้มีหน่วยงานเฉพาะรับผิดชอบโดยตรงรวมทั้งคณะทำงานติดตามและควบคุมความก้าวหน้าโครงการอย่างสม่ำเสมอเพื่อให้การดำเนินการเป็นไปตามแผนงานและงบประมาณที่ได้รับอนุมัติ

5.  ปัจจัยความเสี่ยงด้านอื่นๆ เช่น ด้านบุคลากร การพัฒนาความรู้ความสามารถของบุคาลกร
    กระบวนการปฏิบัติงานที่มีประสิทธิภาพ เทคโนโลยีและการผลิต
    การดำเนินแผนกลยุทธ์และการวางแผนธุรกิจ รวมทั้ง
    การดูแลเครื่องจักรและอุปกรณ์ให้มีอายุการใช้งานนานขึ้น

การบริหารความเสี่ยง (Risk Management)

บริษัทฯ ได้ดำเนินกิจกรรมส่งเสริมงานบริหารความเสี่ยงอย่างต่อเนื่องตลอดมาโดยมุ่งหวังให้บริษัทฯ
และบริษัทในเครือไทยออยล์ก้าวเข้าสู่การเป็นบริษัทที่มีระดับคุณภาพในการบริหารความเสี่ยงสูงสุดภายในปี
2552

ในการดำเนินการขยายขอบเขตการบริหารความเสี่ยงให้ครอบคลุมทั่วทั้งองค์กรนั้น บริษัทฯ
ได้แต่งตั้งคณะกรรมการขับเคลื่อนงานบริหารความเสี่ยงของบริษัทฯ และบริษัทในเครือไทยออยล์
(Risk Management Steering Committee “RMSC”) ขึ้นเพื่อติดตาม
เร่งรัดให้ผู้จัดการฝ่ายทุกฝ่ายวางแผน
พัฒนาการบริหารความเสี่ยงในกระบวนการและหน่วยงานที่รับผิดชอบตามแนวทางบริหารความเสี่ยงและควบคุมตนเอง
(Control Self Assessment)
เพื่อให้สามารถบ่งชี้และจัดการความเสี่ยงภายในหน่วยงานที่รับผิดชอบให้สอดคล้องกับระดับความเสี่ยงที่ยอมรับได้
(Risk Appetite) และระดับค่าความเบี่ยงเบนที่ยอมรับได้ (Risk Tolerance)
โดยผู้จัดการฝ่ายจะนำเสนอผลการปฏิบัติตามแผนควบคุมความเสี่ยง (Mitigation Plan)
ต่อคณะกรรมการขับเคลื่อนฯ เพื่อคณะกรรมการขับเคลื่อนฯ ได้พิจารณา
ให้คำแนะนำและหรืออนุมัติให้ดำเนินตามแผนควบคุมที่ผู้จัดการฝ่ายเสนอก่อนที่ผู้จัดการฝ่ายได้นำความเห็นของคณะกรรมการขับเคลื่อนฯ
กลับไปปรับปรุงการบริหารความเสี่ยงและควบคุมความเสี่ยงให้อยู่ในระดับที่ยอมรับได้ตามเป้าหมายที่ตั้งไว้

นอกจากนี้ บริษัทฯ
ได้ปรับปรุงมาตรการในการบริหารความเสี่ยงให้สอดคล้องกับกรอบบริหารความเสี่ยงตามมาตรฐานสากล
AS/NZS 4360
และได้ปรับปรุงวิธีการประเมินความเสี่ยงและการควบคุมตามคำแนะนำของบริษัทที่ปรึกษาที่ได้ประเมิน
ตรวจสอบผลการดำเนินการบริหารความเสี่ยงของหน่วยงานบริหารความเสี่ยงที่ดำเนินตลอดปีที่ผ่านมาโดยสรุปการปรับปรุงตามข้อแนะนำ
ดังนี้

1. ปรับปรุง เพิ่มประสิทธิภาพการใช้งานระบบฐานข้อมูลความเสี่ยง (Risk Management
Information Systems) (RMIS)
เพื่อให้ผู้บริหารและผู้จัดการทุกหน่วยงานสามารถใช้เป็นช่องทางในการสื่อสารในหน่วยงานและติดต่อหน่วยงานบริหารความเสี่ยง
สามารถควบคุมให้ปฏิบัติตามมาตรการลดและควบคุมความเสี่ยงให้ได้ตามแผน อีกทั้ง
สามารถใช้ข้อมูลที่บันทึกไว้ในระบบฐานข้อมูลมาใช้เป็นประโยชน์ในการวิเคราะห์ผลสำเร็จและรายงานผลการบริหารความเสี่ยงได้ครบถ้วนถูกต้องยิ่งขึ้น

2.
ปรับปรุงโครงสร้างการบริหารความเสี่ยงให้ครอบคลุมทุกหน่วยงานและสอดคล้องกับบทบาทของผู้ประสานงานความเสี่ยงที่ระบุในคู่มือบริหารความเสี่ยงของบริษัทฯ
ส่งเสริมให้ผู้จัดการฝ่ายให้วางแผนควบคุมปัจจัยเสี่ยงในฝ่ายให้อยู่ในระดับที่ยอมรับได้และสนับสนุนการดำเนินธุรกิจของบริษัทฯ
ให้สำเร็จตามเป้าหมายและวิสัยทัศน์ในการเป็นผู้นำทางด้านปิโตรเคมีและการกลั่นในภูมิภาค

3.
สร้างเสริมทักษะเจ้าหน้าที่ของหน่วยงานบริหารความเสี่ยงในการปฏิบัติงานและผู้ประสานงานของหน่วยงานต่างๆ
ให้มีทักษะในการประเมินความเสี่ยงและกำหนดแผนบริหารความเสี่ยงให้เป็นมาตรฐานเดียวกันทั้งองค์กรและสามารถเชื่อมโยงกับการบริหารความเสี่ยงของบริษัทในกลุ่มปิโตรเคมีและโรงกลั่นในเครือ
ปตท.

สำหรับแผนงานบริหารความเสี่ยงที่สำคัญในปี 2551 จะเป็นแผนงานที่มีความต่อเนื่องจากปี 2550
โดยผู้ปฏิบัติงานเป็นผู้บริหารความเสี่ยงสำคัญของตนหรือของหน่วยงานโดยลดหรือขจัดอุปสรรคที่เกิดจากปัจจัยเสี่ยงต่างๆ
ทั้งนี้ บริษัทฯ และคณะกรรมการขับเคลื่อนฯ
จะส่งเสริมให้การบริหารความเสี่ยงดำเนินไปอย่างต่อเนื่องจนเกิดเป็นวัฒนธรรมในการบริหารความเสี่ยงขององค์กรและพิจารณาอนุมัติแผนการลดความเสี่ยงตามหลักการวิเคราะห์ค่าความเสี่ยง
(Value at Risk) เร่งให้การบริหารความเสี่ยงสำเร็จตามเป้าหมายและวิสัยทัศน์ขององค์กร